Sharp tilbage med Android TV til priser der udfordrer konkurrenterne

Det er efterhånden lang tid siden, Sharp har været at finde på hylderne i Danmark, men nu er de tilbage. Japanerne lancerer nemlig en serie af særdeles veludrustede 4K-fladskærme, baseret på Android TV-platformen, herhjemme. Og det endda til priser, der ser ganske anstændige ud – hvis skærmene ellers holder, hvad de lover.

Den nye Sharp EQ-serie er baseret på QLED-paneler fra Samsung. Det er Samsungs alternativ til OLED og Samsung selv kan godt få teknologien til at brillere. Samtidig har japanerne udrustet EQ-serien med højttalere fra Harman-Kardon (der pudsigt nok også er ejet af Samsung). To specialudviklede integrerede højttalere giver sammenlagt 24 watt lyd.

Men der er også muligheder for dem, der bruger et surround-system til lyd i stedet. Ikke alene understøtter EQ-serien Dolby Atmos og DTS:X, skærmen er også bestykket med HDMI eArc. Det vil i hvert fald gøre tv’et interessant for ejere af Sonos Arc-surroundbaren, der netop kræver dette stik for at funke.

Den nye EQ-serie er baseret på Android TV-platformen. Der er indbygget Google Assistent, og som noget unikt tilbyder EQ-serien også indbygget understøttelse af Google Stadia – Googles gaming-service, der giver mulighed for at streame AAA-spiltitler i 4K HDR.

Nøglespecifikationer:

4K Ultra HD Android TV med Quantum Dot

Aluminiumsramme med ultratynd skærmkant

HDMI 2.1 med eARC og ALLM

Dolby Vision & Dolby Atmos

DTS:X & DTS Virtual:X 3D-lyd

Indbygget harman/kardon-højttalersystem

AQUOS UltraClear

AQUOS Smooth Motion

Lyssensor med OPC (Optical Picture Control)

Sharp EQ er landet i fire størrelser mellem 50 og 75 tommer. De fås desuden i to farvevarianter, nemlig grå og sort. iNPUT vil forsøge at låne et eksemplar til anmeldelse, så vi kan se, om skærmen lever op til de fine specifikationer. Priserne er som følger:

50” (127 cm): 5.990 kr.

55” (139 cm): 6.990 kr.

65” (165 cm): 8.990 kr.

75” (189 cm): 11.990 kr.

Sharp tilbage med Android TV til priser der udfordrer konkurrenterne